Drahovce

**Drahovce** sú obec, ktorá leží na pravom brehu rieky Váh, približne 6 km na juh od okresného mesta Piešťany. So svojimi viac než dva a pol tisíc obyvateľmi patria medzi najväčšie obce piešťanského okresu.

## Polohopis
Obec leží na hlavnej štátnej ceste medzi Trnavou a Piešťanmi, v južnej časti Považského výbežku Podunajskej roviny na nive Váhu. Počtom obyvateľov sú druhou najväčšou obcou Piešťanského okresu. Podstatná časť chotára je rozložená na úrodných hnedozemiach. 

### Vodné toky
Kataster obce sa nachádza v povodí najdlhšej slovenskej rieky Váh. 

### Vodné plochy
Drahovce sú v okolí známe juhovýchodne sa nachádzajúcimi jazerami, ktoré vznikli pri ťažbe štrkopieskov. V lete ich veľa ľudí využíva na príjemné schladenie sa vo vode a v ostatnom období sú využívané hlavne na športový lov rýb. Pri Drahovciach je asi 12 takýchto jazier. Medzi najznámejšie patria jazero Važina a jazero Baková. 
V severovýchodnej časti Drahovce zasahujú do katastra vodnej nádrže Sĺňava.

## Symboly obce
### Erb obce
Obec má svoj erb, ktorý schválilo obecné zastupiteľstvo dňa 22. apríla 1997. Je umiestnený na obecnom úrade, na začiatku, a na konci obce. Zobrazené sú na ňom tri klince, pripomínajúce ukrižovaného Ježiša Krista a patria k tzv. arma Christi, sú aj symbolom Rádu jezuitov, ktorí pôsobili v obci. Pri skrížení nôh sa použil len jeden klinec a dva na ruky. Slnko a dva klasy symbolizujú slnečný kraj, a úrodnú pôdu.

## Dejiny
Drahovciam sa kedysi podľa miestnej povesti hovorilo Važina. Niekoľko kilometrov severne od Važiny, na brehu rieky Váh sa nachádzala osada Baková. V roku 1773 však prišla veľká povodeň a zmietla osadu Baková. Obyvatelia Bakovej požiadali Važinčanov o možnosť prisťahovať sa k nim, do ich osady, avšak Važinčania si zapýtali prehnane vysokú cenu za pozemky. Odvtedy sa začalo Važinčanom hovoriť drahí – Drahovčania, podľa čoho sa neskôr pomenovala aj obec. 
Prvá písomná zmienka o Drahovciach je v Zoborskej listine z roku 1113, v ktorej sa prvýkrát spomína aj neďaleké okresné mesto Piešťany, v podobe *Pescan*. 

K obci patrí aj neďaleko ležiaca obecná časť **Dolné Voderady**. Podľa sčítania obyvateľstva tu v roku 1910 žilo 154 ľudí, v roku 2021 94 ľudí. 

## Názov
**Vývin názvu obce**
* 1113 – *Debret*  
* 1246 – *Scepdras*
* 1309 – *Darrag*
* 1773 – *Drahowcze* 
* 1863 – *Vogyeard*
* 1900 – *Drahovcz*
* 1910 – *Vágdebréd*
* 1930 – *Drahovce*

## Politika
### Obyvateľstvo
Prvé záznamy o počte obyvateľov sú zachované od roku 1900
* 1900 - 2 073 obyvateľov
* 1930 - 2 364 obyvateľov - 242 domov
* 1980 - 2 876 obyvateľov - vyše 750 domov
* 2004 - 2 564 obyvateľov - vyše 900 domov

## Kultúra a zaujímavosti
### Pamiatky
* Rímskokatolícky Kostol sv. Martina, trojloďová neskorobaroková stavba s polygonálnym ukončením presbytéria a vežou tvoriacou súčasť jej hmoty, z roku 1777. Stojí na mieste staršej stredovekej stavby rovnakého patrocínia. V prvej polovici 20. storočia boli doplnené bočné lode, vzniklo tak súčasné trojlodie. Interiér je zaklenutý pruskými klenbami. Zariadenie kostola pochádza z doby jeho poslednej prestavby z prvej polovice 20. storočia. Na hlavnom oltári je obraz sv. Martina od R. O. Dollingera z roku 1947. Fasády kostola sú členené lizénovými rámami a segmentovo či polkruhovo ukončenými oknami so šambránami, páskou a klenákmi. Veža s nárožným skosením vyrastá zo štítového priečelia s volútami vo forme rizalitu. Členená je kordónovými rímsami a lizénovými rámami a ukončená korunnou rímsou s terčíkom s hodinami a barokovou helmicou s laternou.

* Kaplnka sv. Cyrila a Metoda, jednoloďová klasicistická stavba s pravouhlým záverom, bez veže, z roku 1820. Fasáda je členená kordónovou rímsou a termálnymi oknami. Priečelie je členené dvoma polostĺpmi, medzi ktoré je umiestnená nika so sochou sv. Floriána. Nad nikou je termálne okno.

* Rímskokatolícky Kostol Navštívenia Panny Márie v časti Dolné Voderady, jednoloďová klasicistická stavba s pravouhlým ukončením presbytéria, bez veže, z roku 1821. Fasáda je členená kordónovou rímsou a termálnymi oknami. Priečelie je členené dvoma polostĺpmi a ukončené trojuholníkovým štítom s tympanónom.

* Socha sv. Trojice z roku 1835. Obnovou prešla v roku 1886.

* Socha Kalvárie z roku 1872

### Pomníky
* Pomník padlým obetiam 2. svetovej vojny
* Pomník padlým vojakom 1. svetovej vojny

### Zaujímavosti
Zaujímavou pamiatkou je zvonica, ktorú postavili Drahovčania v strede historického jadra obce v roku 1770. Vekom jej drevená konštrukcia natoľko schátrala, že ju bolo treba po druhej svetovej vojne odstrániť. Historický zvon bol uschovaný na miestnej fare v uhlí ešte počas vojny, aby bol uchránený pred použitím na nábojnice. Zvonica stála pred domom Holíkovcov. Pán Holík, ktorý už dlhšie v Drahovciach nebýval, sa zaprisahal že zvonicu postaví znova. Z chotára poznášal vhodné agátové drevo. Po jednom celom lete práce v roku 1994 ručne vytesanú zvonicu znovu postavil na pôvodné miesto na Dedinskej ulici.

### Pravidelné podujatia
* *Drahovská Desiatka* - začiatkom septembra
* *Drahovské Hody* - 11. novembra, alebo najbližší víkend. Konajú sa pri príležitosti výročia zasvätenia miestneho kostola jeho patrónovi sv. Martinovi.
* *Drahovské Vrtochy* - koncom augusta.

### Hudba
V obci pôsobí od roku 1913 krojovaná dychová kapela Drahovčanka a Kasio.

Od roku 2008 tu začala pôsobiť nová chlapčenská skupina O106.

Od roku 2020 tu pôsobí kapela Lekárovci band

### Kulinárske špeciality
* *Pečená kačica* pripravovaná na Hody

## Školstvo
V obci sa nachádza základná škola, materská škola, školský klub (školská družina) a materské centrum *Lienkovo*.

## Hospodárstvo a infraštruktúra
### Doprava
Popri obci prechádza hlavná železničná trať Bratislava – Žilina, železničná zastávka Drahovce už naďalej nefunguje. Obec má priame autobusové spojenie s okolitými mestami - Piešťany, Trnava, Leopoldov, Hlohovec, Nitra.

### Dôležité firmy
* *PVOD* - Poľnohospodárske výrobno-obchodné družstvo
* *ADLO* - výroba bezpečnostných dverí, protipožiarnych dverí, zasklených dverí a bezpečnostných zárubní
* *OMFA Chemical Textiles* - výroba podomietkových sklokeramických armovacích mriežok

### Spolky a združenia
* Dobrovoľný hasičský zbor od roku 1882
* Slovenský zväz záhradkárov v Drahovciach, od roku 1931
* Rybári
** Miestna organizácia Slovenského rybárskeho zväzu od roku 1983
** Krúžok mladých rybárov*' 
* Drobnochovatelia od roku [[1947]]
* Poľovníci od roku [[1947]]
* Spolok sv. Dominika Sávia od roku [[2005]]
* Klub dôchodcov Drahovce
* OZ Superuvoľnení
* Občianske združenie Naše Rodné Slovensko
* OZ Včeloz

== Šport ==
Od roku [[1977]] sa každoročne v obci poriadajú bežecké preteky *Drahovská Desiatka''.

Taktiež tu funguje futbalový oddiel dospelých, ako aj dorastu a žiakov. Futbalové zápasy sa konajú na miestnom futbalovom štadióne.

## Osobnosti obce
### Rodáci
* Michal Alojz Trnka (* 1746† 1821), príslušník jezuitskej rehole, kňaz, doktor filozofie, doktor teológie, učiteľ a univerzitný profesor. Približne v roku 1830 dal postaviť uprostred obce kaplnku a zasvätil ju sv. Michalovi. Dnes je zasvätená sv. Cyrilovi a Metodovi.
* Štefan Vlk (* 1905† 1975), kresťanský laik, muž nezlomnej viery. Po oslovení Duchom Svätým cca 30 ročný opustil dovtedajší život a začal žiť v Detve. Žil sám v malej izbičke pod vežou vo veľmi skromných podmienkach. Pomáhal dedinčanom na statku i v domácnosti – hlavne menšími opravami. Bol horlivý katolík a často aj iných povzbudzoval k viere. Známou osobnosťou sa stal okrem iného aj tým, že opravoval a maľoval typické detvianske vyrezávané kríže. Tie sú pre Podpoľanie originálnou a dodnes zachovávanou tradíciou, stoja pri cestách, ale aj na hroboch.

## Referencie

## Pozri aj
* Zoznam kultúrnych pamiatok v obci Drahovce

## Iné projekty

## Externé odkazy
* 


Kategória:Obce okresu Piešťany